b'\n_START_ARTICLE_\nFaksimile\n_START_PARAGRAPH_\nFaksimile (lat. fac \xe2\x80\x93 napravi, velelnik glagola facere in simile \xe2\x80\x93 podobno) je kopija ali reprodukcija dokumenta, rokopisa, originalne grafike, knjige, tudi plastike in podobnih dokumentov zgodovinske vrednosti, ki je viru \xc4\x8dim bolj podobna. Od drugih oblik reprodukcije se razlikuje po tem, da posku\xc5\xa1a posnemati vir kar najbolj natan\xc4\x8dno v smislu obsega, vsebine, oblike, barve, formata, materiala, po\xc5\xa1kodb oz. sledov uporabe (npr. made\xc5\xbeev, kasneje vpisanih opomb), \xc5\xbeigov in vezave, kar se najve\xc4\x8dkrat dose\xc5\xbee z ustreznimi reprodukcijskimi in tiskarskimi tehnikami (ofsetni tisk, svetlotisk).\n_START_SECTION_\nRazvoj\n_START_PARAGRAPH_\nPrvi faksimili segajo v \xc4\x8das, ko je bila uspe\xc5\xa1nost reproduciranja zaradi pomanjkljive tehnologije odvisna predvsem od spretnosti izvajalca, saj so jih izdelovali ro\xc4\x8dno in imajo zato obi\xc4\x8dajno tudi ve\xc4\x8djo vrednost. V 18. in 19. stoletju so pri\xc5\xa1li v uporabo prosojni in kopirni papirji, napredek v izdelavi faksimilov pa je tesno povezan z napredkom v tisku. Sredi 19. stoletja se poleg fotografskega in fotomehani\xc4\x8dnega faksimiliranja uveljavijo faksimili z dodanimi \xc5\xa1tudijami in komentarji, ki so bili vezani v faksimile ali pa prilo\xc5\xbeeni v samostojni knjigi. S prvimi digitaliziranimi skenerji v 70. letih 20. stoletja se je za\xc4\x8dela doba elektronskega oz. digitalnega faksimiliranja. Ro\xc4\x8dno poseganje v reprodukcijo je \xc5\xa1e vedno potrebno, posebej pri faksimiliranju iluminiranih rokopisov, ko se nana\xc5\xa1a zlata ali srebrna kovinska barva. Digitalni faksimili na internetu ali na CD-ROM-u so pove\xc4\x8dalali dostopnost dragocenih redkih dokumentov, saj je t\xc3\xa1ko faksimiliranje cenej\xc5\xa1e od dragih bibliofilskih izdaj.\n_START_SECTION_\nPredloge\n_START_PARAGRAPH_\nGlavni kriterij pri izbiri predlog za faksimiliranje je unikatnost in kulturna, narodnozgodovinska ali politi\xc4\x8dna pomembnost dokumenta, ki je preve\xc4\x8d dragocen, da bi tvegali njegovo uni\xc4\x8denje ali izgubo. Na razstavnih mestih zaradi nevarnosti kraje, po\xc5\xbearov in nesre\xc4\x8d faksimili nadome\xc5\xa1\xc4\x8dajo originale. Original je pomemben rokopis, avtorsko delo ali ro\xc4\x8dno prepisan original, tiskano delo, kadar je unikat oz. edini ohranjeni izvod ali pa vsebuje edinstvena dopolnila, pomembni so tudi redki zemljevidi in zapisi glasbenih del, iluminirani srednjeve\xc5\xa1ki rokopisi, npr. Les Tr\xc3\xa8s riches heures du Duc de Berry, Book of Kells, Mane\xc5\xa1ki rokopisi pesmi von K\xc3\xbcrenberga in Cantigas de Santa Maria Alfonza X. Kastiljskega. V\xc4\x8dasih pride iz \xc5\xbeelje po dokazovanju starodavne kulturne tradicije do retu\xc5\xa1iranih oz. ponarejenih faksimilov (npr. Kraljedvorski rokopis).'